เตรียมรับนักท่องเที่ยว ระยอง-สงขลา หลัง ศบค.เห็นชอบให้เป็นพื้นที่สีฟ้า พร้อมขยายระยะเวลาจำหน่ายเครื่องดื่มแอลกอฮอล์
นายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬา เปิดเผยว่า ได้เสนอต่อที่ประชุม ศบค. วันนี้(22 เม.ย.65) ให้มีการปรับมาตรการผู้เดินทางเข้าราชอาณาจักร  สำหรับผู้ได้รับวัคซีนตามเกณฑ์และผู้ไม่ได้รับวัคซีน หรือได้รับวัคซีนไม่ครบตามเกณฑ์ เริ่มมีผลบังคับใช้ 1 พฤษภาคม 2565 สำหรับผู้ได้รับวัคซีนตามเกณฑ์ที่เข้าราชอาณาจักรผ่านระบบ Thailand pass เพื่อแสดงหลักฐานวัคซีนและประกันภัย วงเงินประกันภัย หรือประกันในรูปแบบอื่นๆ จำนวน 10,000 ดอลลาร์สหรัฐ  เมื่อเดินทางมาถึงแนะนำให้ตรวจ Self-ATK ระหว่างพำนัก หากพบเชื้อฯให้เข้าสู่กระบวนการตามประกันภัย หรือตามความรับผิดชอบส่วนบุคคล หรือหากเป็นผู้เสี่ยงสูง ให้กักตัว 5 วัน เพื่อสังเกตอาการ และให้ตรวจ ATK วันที่ 5 และวันที่ 10 หลังสัมผัสผู้ติดเชื้อ สำหรับผู้เดินทางที่ไม่ได้รับวัคซีนครบตามกำหนด สามารถยื่นหลักฐานผลตรวจ RT-PCR ไม่เกิน 72 ชั่วโมงก่อนการเดินทางถึงประเทศไทยและลงทะเบียนแสดงหลักฐานดังกล่าวในระบบ Thailand pass , กักตัวตามระบบ AQ โดยตรวจ RT-PCR วันที่ 4-5, แนะนำให้ตรวจ Self-ATK ระหว่างพำนัก หากพบเชื้อให้เข้าสู่กระบวนการตามประกันภัยหรือตามความรับผิดชอบของบุคคลและมีประกันภัยไม่ต่ำกว่า 10,000 ดอลลาร์สหรัฐ  ขณะที่สถิติจำนวนนักท่องเที่ยวต่างชาติ ตั้งแต่วันที่ 1 มกราคม ถึง 19 เมษายน 2565 มีจำนวนทั้งสิ้น 646,812 คนอย่างไรก็ตาม ที่ประชุมได้เห็นชอบ ตามที่การท่องเที่ยวแห่งประเทศไทย (ททท.) เสนอให้ขยายระยะเวลาบริโภคเครื่องดื่มแอลกอฮอล์ในร้านตามเงื่อนไขที่กำหนดได้จนถึง 24.00 น.  และให้เพิ่มพื้นที่ท่องเที่ยวนำร่อง จากเดิม 10 จังหวัด เพิ่มอีก 2 จังหวัดคือ จังหวัดระยองและจังหวัดสงขลา รวมพื้นที่ท่องเที่ยวนำร่องเป็น 12 จังหวัด โดยจะมีประกาศในราชกิจจานุเบกษา เพื่อให้มีผลบังคับใช้ตั้งแต่วันที่ 1 พฤษภาคม 2565 เป็นต้นไป